แบงก์อิตาลีทรุด! หนี้เสียบาน-กำไรย่ำแย่เหตุดอกเบี้ยปรับลง
แบงก์อิตาลีทรุด! หนี้เสียบานราว 3.60 แสนล้านยูโร-ผลกำไรย่ำแย่เนื่องจากอัตราดอกเบี้ยปรับลง ส่งผลให้ราคาหุ้นกลุ่มธนาคารของอิตาลีร่วงหนักวานนี้ (4 ก.ค.)
5 ก.ค. 2559

ผู้สื่อข่าวรายงานว่า ธนาคารกลางอิตาลี เปิดเผยว่า ภาคธนาคารของอิตาลีกำลังได้รับผลกระทบจากสินเชื่อที่ไม่ก่อให้เกิดรายได้ NPL หรือหนี้เสีย ซึ่งมีมูลค่าสูงถึงราว 3.60 แสนล้านยูโร
ทั้งนี้ หนี้เสียดังกล่าวคิดเป็น 18.1% ของเงินกู้ทั้งหมดที่ปล่อยให้กับผู้บริโภค และประมาณ 2.10 แสนล้านยูโรในจำนวนดังกล่าวนั้นเป็นเงินกู้ที่ปล่อยโดยธนาคารที่ใกล้ล้มละลาย
นอกจากนี้ ภาคธนาคารของอิตาลียังมีผลกำไรย่ำแย่ เนื่องจากอัตราดอกเบี้ยปรับตัวลดลงอย่างมาก หลังจากที่ธนาคารกลางยุโรป (ECB) ได้เริ่มโครงการซื้อตราสารหนี้ที่รัฐบาลเป็นประกัน (sovereign debt) ทั่วทั้งยูโรโซนเมื่อปีที่ผ่ามา และได้กดอัตราดอกเบี้ยเงินฝากลงสู่ระดับติดลบ ซึ่งเป็นส่วนหนึ่งของมาตรการกระตุ้นเศรษฐกิจและเงินเฟ้อ
วิกฤต NPL ในภาคธนาคารของอิตาลีส่งผลให้ราคาหุ้นกลุ่มธนาคารของอิตาลีร่วงลงอย่างหนักเมื่อคืนนี้ โดยหุ้นธนาคาร Banca Popolare dell’Emilia Romagna BPE ดิ่งลง 6.7% หุ้น Intesa Sanpaolo SpA ร่วงลง 3% และหุ้น Banca Popolare di Milano SpA ปรับตัวลง 1.4%